ԵՊԲՀ Ընդհանուր բժշկություն ֆակուլտետ

Ընդհանուր բժշկություն ֆակուլտետը (ԸԲՖ), ԵՊԲՀ ամենահին և ամենամեծ ֆակուլտետն է։ Ստեղծվել է 1920 թ.։ Երևանում բժշկական ֆակուլտետի բացման որոշումը կայացրել է Առաջին Հանրապետության նախարարների խորհուրդը 1919 թ. մայիսի 16-ին։ Առաջին շրջանավարտները տվել է 1927 թվականին՝ 32 հոգի։

Ֆակուլտետի առաջին դեկանը եղել է կազմակերպիչ, բժիշկ Սպանդարատ Կամսարականը, իսկ պրոֆեսորադասախոսական կազմը սկզբնական փուլի համար բաղկացած էր 17 հոգուց՝ 6 պրոֆեսոր, 3 դոցենտ, 8 ասիստենտ:

2024 թվականին ֆակուլտետի անընդհատ և ինտեգրացված (հայալեզու, անգլալեզու և ռուսալեզու) երեք կրթական ծրագրերը ստացան WFME միջազգային չափորոշիչներին համապատասխան ծրագրային հավատարմագրում:

Ուսման տևողությունը 6 տարի է:

Ներկայումս ֆակուլտետի դեկանը բ.գ.թ, դոցենտ Կարինե Բարոյանն է:

 Ուսուցում 
Ընդհանուր բժշկության ֆակուլտետի կրթությունը ներկայումս կազմակերպվում է 6 տարի տևողությամբ անընդհատ ինտեգրված ծրագրով: Դրան հաջորդում է կրթության հետդիպլոմային փուլը՝ մինչև 4 տարի տևողությամբ կլինիկական օրդինատուրայի ձևով: Ուսուցումը կազմակերպվում է հայերենով, ռուսերենով և անգլերենով: Ֆակուլտետում սովորում են շուրջ 4000 ուսանողներ, որոնցից 1200 օտարերկրացի են: 

2022-2023 ուսումնական տարվանից սկսած ամփոփիչ ատեստավորման գործնական ունակությունների ստուգման փուլն իրականացվում է ՕԿԿՔ (OSCE) ձևաչափով:

2023-2024 ուսումնական տարվանից առաջին կուրսում ուսումնառությունը իրականացվում է մոդուլային ձևաչափով:

 Ծանոթագրություններ 

Կատեգորիա:Երևանի պետական բժշկական համալսարան